
Húskészítmények fehérjetápértékének meghatározása és fehérje kiegészítés hatásának vizsgálata

Kulcsszavak: élelmiszerhamisítás; fehérjeminőség;
A dolgozatom célja a hamisítási szándékkal jellemzően alkalmazott, magas fehérjetartalmú készítmények felhasználásával gyártott, és MSM (mechanikusan lefejtett hús) alapú vöröshúsáruk fehérjeminőségének meghatározása in vitro emésztésszimulációt követően, valamint a kiegészítés fehérjeminőségre gyakorolt hatásának feltárása és számszerűsítése. Az összehasonlítás alapjaként, a nemzetközileg elfogadott fehérjeminőség-mutató, a DIAAS (Emészthető Nélkülözhetetlen Aminosav Érték) meghatározása és alkalmazása szolgálhat, ezáltal lehetőséget nyújtva a hamisítás lehetséges kimutatására.
A mérésekhez négy féle mintát készítettem; egy kontroll mintát pulyka húsból, egy pulyka MSM alapú mintát, amely nem tartalmazott egyéb fehérjeforrást, valamint két hús összetételben a kontrollal megegyező, de fehérjeporral dúsított mintát (szója fehérjepor, kollagén por).
Az eredmények alapján elmondható, hogy a fehérjetartalom növelésére irányuló dúsítás nem minden esetben valósult meg, ugyanis a különböző dúsító porok hozzáadásával a fehérjetartalom mellett megváltoztak a termékek techno-funkciós tulajdonságai, ezáltal növelve a hőkezelés során a víztartó képességét, ami kihatással volt a dúsított termékek víztartalmára és relatív fehérjetartalmára. Így alakult ki az, hogy a dúsított termékek esetében a 100 grammra viszonyított fehérjetartalom alacsonyabb volt, mint a kontroll minta esetében.
Az MSM hússal való munka a vártnál is nehezebbnek bizonyult ugyanis viselkedése jobban eltért a húsétól, mint arra előzetesen számítani lehetett ebben az esetben egy gyengébb minőségű terméket kaptunk mind beltartalmi, mind techno-funkciós tulajdonságok szempontjából. Az MSM alapú mintát a zsírsav profil alapján is ki lehet szűrni, hiszen majdnem minden zsírsav mennyisége eltér a kontrolltól.
A fehérjeminőség meghatározása során elvégzett aminosav profilozás eredményei alapján megállapítható, hogy a különböző minták aminosav tartalma bizonyos esetben jelentős tér el egymástól és a kontroll mintától is. A DIAAS érték kiszámítása után megállapítható, hogy a dúsított minták értékei jelentősen eltérnek a kontroll mintáétól (p=0,0196), így ebben az esetben a hamisítás kimutatására alkalmas lehet a módszer, azonban az MSM hús használata alig tapasztalható eltérés így abban az esetben nem megfelelő ez a mérés, ebben az esetben lehet megfelelő megoldás a korábban említett zsírsav profil alapú vizsgálat.



